b"\n_START_ARTICLE_\nMont Titano\n_START_SECTION_\nDescripci\xc3\xb3\n_START_PARAGRAPH_\nEl Mont Titano es presenta com un aspre esper\xc3\xb3 calcari, situat m\xc3\xa9s prop del mar respecte a la cadena dels Apenins, que emergeix per 200 metres d'altura sobre una base d'argila situada a 500 metres sobre el nivell del mar. En l\xc3\xadnia recta dista solament 13 quil\xc3\xb2metres de la mar Adri\xc3\xa0tica.\n_START_SECTION_\nGeologia\n_START_PARAGRAPH_\nA l'era terci\xc3\xa0ria, on ara es troba la rep\xc3\xbablica existia un mar. Violents terratr\xc3\xa8mols van provocar grans aixecaments de la superf\xc3\xadcie terrestre; a causa d'un d'aquests fen\xc3\xb2mens, una massa rocosa que dista prop de 80 quil\xc3\xb2metres de l'actual muntanya, va ser aixecada i lentament va lliscar cap a la mar Adri\xc3\xa0tica. Aquesta massa rocosa va donar origen a diverses muntanyes, entre les quals estan el Fumaiolo i la muntanya Titano. Segons els experts, el Titano est\xc3\xa0 subjecte a un irregular aixecament bradis\xc3\xadsmic que fa que s'extraplomin els edificis a la zona de la ciutat de San Marino.\n_START_SECTION_\nTroballes f\xc3\xb2ssils\n_START_PARAGRAPH_\nEls f\xc3\xb2ssils de vertebrats que es troben als vessants de la muntanya Titano s\xc3\xb3n en general de peixos, per haver estat aquesta zona en el passat un mar. Els f\xc3\xb2ssils recuperats s\xc3\xb3n en la seva majoria dents, sobretot d'esquals. La troballa f\xc3\xb2ssil m\xc3\xa9s important \xc3\xa9s d'una balena, que ara es troba conservada en el museu c\xc3\xadvic arqueol\xc3\xb2gic de Bolonya.\n_START_SECTION_\nHidrografia\n_START_PARAGRAPH_\nA la muntanya neixen alguns torrents, entre els quals est\xc3\xa0 el San Marino, que s'uneix amb el riu Marecchia a la localitat de Torello i desemboca a la mar Adri\xc3\xa0tica a 23 quil\xc3\xb2metres de dist\xc3\xa0ncia; neixen el Cando que s'uneix al Marano i desemboca tamb\xc3\xa9 a l'Adri\xc3\xa0tic entre R\xc3\xadmini i Riccione, i el Ausa que desemboca per R\xc3\xadmini a l'Adri\xc3\xa0tic.\n_START_SECTION_\nVegetaci\xc3\xb3\n_START_PARAGRAPH_\nSobre la muntanya es poden trobar castanyers, roures, ban\xc3\xbas fals, xiprers, avets blancs i alguns arbusts com la ginesta, el galzeran i els esp\xc3\xa0rrecs t\xc3\xadpics de les zones m\xc3\xa9s \xc3\xa0rides, com el territori sota les tres torres._NEWLINE_Sobre les roques de la muntanya Titano est\xc3\xa0 present a m\xc3\xa9s l'Ephedra nebrodensis, planta t\xc3\xadpica de Sic\xc3\xadlia i Sardenya.\n_START_SECTION_\nFauna\n_START_PARAGRAPH_\nLa fauna silvestre est\xc3\xa0 representada per totes les classes de vertebrats i, donades les caracter\xc3\xadstiques muntanyenques del territori, els ocells i els mam\xc3\xadfers hi s\xc3\xb3n els animals m\xc3\xa9s difosos._NEWLINE_Entre aquests, es poden trobar xoriguers, \xc3\xb2libes, mussols, gamarussos, garses i aligots pel que es refereix a les aus, i cabirols, senglars, daines, mosteles, fagines, porc espins crestats, llebres, turons, eri\xc3\xa7ons, teixons i guineus.\n_START_SECTION_\nPrimera ascensi\xc3\xb3\n_START_PARAGRAPH_\nSegons la llegenda, Mar\xc3\xad, picapedrer d'Arbe (Dalm\xc3\xa0cia), arribat de R\xc3\xadmini, es va refugiar a la muntanya Titano per fugir de les persecucions anticristianes i all\xc3\xad va fundar una comunitat religiosa. En l'art el sant sempre \xc3\xa9s representat amb la muntanya Titano entre les mans.\n_START_SECTION_\nPatrimoni de la Humanitat\n_START_PARAGRAPH_\nA partir de l'any 2008 la muntanya Titano est\xc3\xa0 inscrita per la Unesco entre els llocs Patrimoni de la Humanitat, juntament amb el centre hist\xc3\xb2ric de San Marino. _NEWLINE_El lloc incl\xc3\xb2s com Patrimoni de la Humanitat cobreix 55 hect\xc3\xa0rees i inclou la muntanya Titano i el centre hist\xc3\xb2ric de la ciutat, que data de la fundaci\xc3\xb3 de la rep\xc3\xbablica com a ciutat estat, al segle XIII. San Marino s'inscriu en la Llista del Patrimoni Mundial com a testimoni de la continu\xc3\xaftat d'una rep\xc3\xbablica lliure des de l'edat mitjana. La zona inscrita inclou fortificacions, torres, muralles, portes i bastions, aix\xc3\xad com la bas\xc3\xadlica neocl\xc3\xa0ssica de Sant Mar\xc3\xad (del segle XIX), convents dels segles XIV i XVI, el Palazzo Publico (edifici de l'ajuntament) del segle XIX i el Teatre Titano, del segle XVIII. El b\xc3\xa9 representa un centre hist\xc3\xb2ric encara habitat que preserva totes les seves funcions institucionals. Gr\xc3\xa0cies al seu empla\xc3\xa7ament al cim de la muntanya Titano, la zona no es va veure afectada per les transformacions urbanes ocorregudes des del principi de l'era industrial fins a l'actualitat."